ประกาศสำนักนายกรัฐมนตรี เรื่อง กำหนดรายชื่อนิติบุคคลที่ส่วนราชการรับรองผลงานของ ผู้กระทำความดีความชอบต่อนิติบุคคลนั้น ๆ ได้ และรายชื่อนิติบุคคล ที่สามารถออกหนังสือรับรองแสดงรายการการบริจาคทรัพย์สินให้แก่ นิติบุคคล ผู้มีอำนาจลงลายมือชื่อในหนังสือรับรอง และหน่วยงาน ที่เสนอขอพระราชทานตามพระราชกฤษฎีกาว่าด้วยการขอพระราชทาน เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ พ.ศ. 2538

ประกาศสำนักนายกรัฐมนตรี
ประกาศสำนักนายกรัฐมนตรี
เรื่อง
กำหนดรายชื่อนิติบุคคลที่ส่วนราชการรับรองผลงานของ
ผู้กระทำความดีความชอบต่อนิติบุคคลนั้น
ๆ ได้ และรายชื่อนิติบุคคล
ที่สามารถออกหนังสือรับรองแสดงรายการการบริจาคทรัพย์สินให้แก่
นิติบุคคล
ผู้มีอำนาจลงลายมือชื่อในหนังสือรับรอง และหน่วยงาน
ที่เสนอขอพระราชทานตามพระราชกฤษฎีกาว่าด้วยการขอพระราชทาน
เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์
พ.ศ. ๒๕๓๘
 

อาศัยอำนาจตามความในมาตรา ๔ มาตรา ๑๐ (๒) มาตรา ๑๑ มาตรา ๑๔
(๔) มาตรา ๑๕ (๘) และมาตรา ๒๓ (๔) แห่งพระราชกฤษฎีกาว่าด้วยการขอพระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์
พ.ศ. ๒๕๓๘ จึงประกาศ ดังต่อไปนี้

ข้อ ๑
ในนิติบุคคลที่มีรายชื่อตามบัญชีรายชื่อท้ายประกาศนี้ เป็นนิติบุคคลที่ส่วนราชการจะมีหนังสือรับรองผลงานของผู้กระทำความดีความชอบต่อนิติบุคคลนั้น
ๆ เพื่อประกอบการเสนอขอพระราชทานเครื่องราชอิสริยาภรณ์ได้
และเป็นนิติบุคคลที่ดำเนินการออกหนังสือรับรองแสดงรายการบริจาคทรัพย์สินให้แก่บุคคลผู้บริจาคทรัพย์สินให้แก่นิติบุคคลนั้น
ๆ เพื่อประกอบการเสนอขอพระราชทานเครื่องราชอิสริยาภรณ์ตามแบบหนังสือรับรองที่ระเบียบสำนักนายกรัฐมนตรีกำหนด

ข้อ ๒
การรับรองผลงานความดีความชอบที่ส่วนราชการจะดำเนินการให้เป็นไปตามหลักเกณฑ์ตามมาตรา
๑๑ แห่งพระราชกฤษฎีกาว่าด้วยการขอพระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์
พ.ศ. ๒๕๓๘ ส่วนการดำเนินการออกหนังสือรับรองแสดงรายการการบริจาคทรัพย์สินของนิติบุคคล
ให้ผู้แทนนิติบุคคลและเหรัญญิกหรือผู้รับผิดชอบเกี่ยวกับการเงินของนิติบุคคลร่วมลงลายมือชื่อในหนังสือรับรอง

ข้อ ๓
ให้ส่วนราชการที่ได้รับประโยชน์หรือเกี่ยวข้องมากที่สุดเป็นผู้รวบรวมหนังสือรับรองผลงานและหรือหนังสือรับรองแสดงรายการการบริจาคดังกล่าวประกอบการพิจารณาเสนอขอพระราชทานเครื่องราชอิสริยาภรณ์ให้แก่บุคคลดังกล่าวต่อไป

ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๑๕ พฤศจิกายน พ.ศ. ๒๕๓๘
บรรหาร ศิลปอาชา
นายกรัฐมนตรี
บัญชีรายชื่อนิติบุคคลท้ายประกาศสำนักนายกรัฐมนตรี

(๑) มูลนิธิชัยพัฒนา
(๒) มูลนิธิจุฬาภรณ์
(๓) มูลนิธิส่งเสริมศิลปาชีพในสมเด็จพระนางเจ้าสิริกิติ์
พระบรมราชินีนาถ
(๔) มูลนิธิสายใจไทยในพระบรมราชูปถัมภ์
(๕) มูลนิธิราชประชานุเคราะห์ในพระบรมราชูปถัมภ์
(๖) มูลนิธิช่วยคนปัญญาอ่อนแห่งประเทศไทยในพระบรมราชินูปถัมภ์
(๗) มูลนิธิส่งเสริมกิจการเยาวชนในชุมชนแออัดในพระราชูปถัมภ์ของสมเด็จพระบรมโอรสาธิราชฯ
สยามมกุฎราชกุมาร
(๘) มูลนิธิอนุเคราะห์คนพิการในพระราชูปถัมภ์ของสมเด็จพระศรีนครินทราบรมราชชนนี
(๙) มูลนิธิราชประชาสมาสัยในพระบรมราชูปถัมภ์
(๑๐) มูลนิธิราชสุดา
(๑๑) มูลนิธิโรคเรื้อนพุดหง
(๑๒) มูลนิธิฮั่วเคี้ยวป่อเต็กเชี่ยงตึ้ง (ปอเต็กตึ้ง)













วิมล/ผู้จัดทำ
๒๙ มีนาคม ๒๕๕๓
กวินทราดา/ผู้ตรวจ
๒๘ กุมภาพันธ์ ๒๕๕๔

[๑] ราชกิจจานุเบกษา
เล่ม ๑๑๒/ตอนที่ ๙๔ ง/หน้า ๒๑/๒๓ พฤศจิกายน ๒๕๓๘